RELACION

PËR PROJEKTLIGJIN 

“PËR SISTEMIN E PAGESAVE DHE KOLATERALIN FINANCIAR ”


I. QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN

Ky projektligj hartohet në kuadër të përafrimit të legjislacionit shqiptar me acquis të Bashkimit Europian në fushën e sistemeve të pagesave, tregjeve financiare dhe stabilitetit financiar. Më konkretisht, transpozimi i plotë i Direktivës 98/26/KE të ndryshuar dhe Direktivës 2002/47/KE, të cilat janë pjesë e Benchmark të Kapitullit 9.

Projektligji synon gjithashtu forcimin e sigurisë juridike në transaksionet financiare dhe integrimin progresiv të tregut financiar shqiptar me tregjet europiane.

Projektligji parashikon krijimin e një kuadri të ri, të plotë dhe të konsoliduar ligjor për funksionimin, mbikëqyrjen dhe mbrojtjen juridike të sistemeve të pagesave dhe të sistemeve të shlyerjes së letrave me vlerë. Në të njëjtën kohë, projektligji garanton sigurinë dhe efikasitetin e ofrimit dhe përdorimit të kolateralit financiar, si dhe siguron mbrojtjen e të drejtave të palëve në marrëveshjen e kolateralit financiar nëse njëra prej palëve i nënshtrohet procedurave të likuidimit. Në këtë kuadër, shfuqizon dispozitat ekzistuese që rregullojnë finalitetin e shlyerjes dhe kolateralin financiar, duke synuar një rregullim më të qartë, më të unifikuar dhe më efikas.

Projektligji siguron përafrim të mëtejshëm me legjislacionin e Bashkimit Europian, në veçanti me:

· Direktivën 98/26/KE të Parlamentit Europian dhe të Këshillit, datë 19 maj 1998, “Për finalitetin e shlyerjes në sistemet e pagesave dhe të shlyerjes së letrave me vlerë”, e ndryshuar me:

a. Direktivën 2009/44/KE, datë 6 maj 2009;
b. Direktivën (BE) 2010/78, datë 24 nëntor 2010;
c. Direktivën (BE) 2019/879, datë 20 maj 2019.

· Direktivën 2002/47/KE të Parlamentit Europian dhe të Këshillit, datë 6 qershor 2002, “Për marrëveshjet e kolateralit financiar”, e ndryshuar me:

a. Direktivën 2009/44/KE, datë 6 maj 2009;
b. Direktivën 2014/59/BE, datë 15 maj 2014;

Gjithashtu, projektligji merr në konsideratë dhe reflekton zhvillimet më të fundit të acquis të Bashkimit Europian, duke përfshirë ndërveprimin me rregullore të rëndësishme në fushën e infrastrukturave financiare dhe sistemeve të pagesave, në veçanti:

1. Rregulloren (BE) nr. 648/2012 të Parlamentit Europian dhe të Këshillit, datë 4 korrik 2012, “Për derivatet OTC, kundërpartive qendrore dhe regjistrat e tregtimit” (EMIR);
2. Rregulloren (BE) nr. 909/2014 të Parlamentit Europian dhe të Këshillit, datë 23 korrik 2014, “Për përmirësimin e shlyerjes së letrave me vlerë në Bashkimin Europian dhe për depozitarët qendrorë të letrave me vlerë” (CSDR);
3. Rregulloren (BE) 2021/23 të Parlamentit Europian dhe të Këshillit, datë 16 dhjetor 2020, “Për rimëkëmbjen dhe zgjidhjen e kundërpartive qendrore”;
4. Rregulloren (BE) 2024/886 të Parlamentit Europian dhe të Këshillit, datë 13 mars 2024, “Për pagesat e menjëhershme në euro” (Instant Payments Regulation), e cila ndryshon Rregulloren (BE) nr. 260/2012 (SEPA Regulation);

II. VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTEVE TË TJERA POLITIKE

Projektligji është në përputhje me prioritetet e Programit Politik të Këshillit të Ministrave dhe me Programin Analitik të Akteve, duke adresuar nevojën për forcimin e stabilitetit financiar dhe zhvillimin e mëtejshëm të tregjeve financiare në vend. 

Në mënyrë të veçantë, ai kontribuon në përmirësimin e kuadrit ligjor dhe rregullator të sektorit, rritjen e sigurisë juridike në transaksionet financiare dhe modernizimin e infrastrukturave të pagesave, në linjë me zhvillimet më të fundit europiane. Projektligji përbën gjithashtu një masë (benchmark) të përcaktuar në kuadër të procesit të negociatave për anëtarësim në Bashkimin Europian, në veçanti në Kapitullin 9 “Shërbimet financiare”, duke mbështetur drejtpërdrejt përmbushjen e detyrimeve të përafrimit me acquis. 

Njëkohësisht, është në përputhje me objektivat e dokumenteve strategjike sektoriale për rritjen e konkurrueshmërisë, integrimin e tregut financiar shqiptar dhe nxitjen e inovacionit në shërbimet financiare.	

III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME

Kuadri aktual ligjor, ndonëse ka shërbyer si bazë për funksionimin e sistemeve të pagesave dhe për mbrojtjen e parimit të finalitetit të shlyerjes, paraqet mangësi strukturore dhe substanciale, të cilat pengojnë harmonizimin e plotë me acquis të Bashkimit Europian dhe cenojnë zhvillimin e sigurt dhe efikas të tregut financiar shqiptar.

Legjislacioni ekzistues nuk reflekton plotësisht evolucionin e kuadrit rregullator europian në fushën e infrastrukturave financiare dhe nuk garanton nivelin e kërkuar të sigurisë juridike për pjesëmarrësit në treg. Mungesa e instrumenteve të caktuara juridike krijon paqartësi në zbatim, rrit ekspozimin ndaj rreziqeve sistemike dhe kufizon aftësinë e autoriteteve për të ushtruar mbikëqyrje efektive.

Në mënyrë të veçantë, mosparashikimi i mekanizmit të njohjes (designation) të sistemeve që përfitojnë mbrojtje nga finaliteti i shlyerjes përbën një boshllëk të rëndësishëm ligjor. Ky mekanizëm është thelbësor në kuadër të legjislacionit të Bashkimit Europian dhe përbën një standard bazë për garantimin e sigurisë dhe qëndrueshmërisë së sistemeve të pagesave dhe të shlyerjes. Mosadresimi i tij deri më sot, pavarësisht vështirësive praktike të hasura në të kaluarën, nuk është më i justifikueshëm në kushtet e angazhimeve që rrjedhin nga procesi i integrimit europian.

Po ashtu, legjislacioni aktual nuk rregullon në mënyrë të plotë dhe të qartë një sërë elementesh thelbësore, të cilat konsiderohen të domosdoshme për funksionimin e një infrastrukture moderne financiare, konkretisht:

1. Mungojnë procedura të qarta dhe të standardizuara për njohjen (designation) e sistemeve që përfitojnë mbrojtje nga finaliteti i shlyerjes.
2. Nuk parashikohen mekanizma të qartë për komunikimin dhe njoftimin me autoritetet kompetente të Bashkimit Europian, në kundërshtim me kërkesat e bashkëpunimit ndërinstitucional.
3. Nuk ekziston një kuadër i plotë juridik për trajtimin e sistemeve ndërlidhura (intreporable), kjo kufizon zhvillimin dhe integrimin e infrastrukturave të tregut.
4. Trajtimi i “credit claims” si formë e kolateralit financiar mbetet i papërcaktuar, duke kufizuar përdorimin e instrumenteve bashkëkohore të menaxhimit të rrezikut.
5. Mungon një rregullim i qartë për koordinimin dhe trajtimin juridik në rastet e procedurave ndërkufitare të paaftësisë paguese, duke krijuar pasiguri në zbatim dhe rrezik për konflikt normash.

Në këtë situatë, vijimi me kuadrin aktual ligjor do të nënkuptonte ruajtjen e boshllëqeve rregullatore, rritjen e pasigurive juridike dhe mosrespektimin e standardeve të kërkuara nga acquis i Bashkimit Europian.

Për rrjedhojë, miratimi i këtij projektligji paraqitet jo vetëm si një nevojë teknike për përmirësimin e kuadrit ligjor, por si një domosdoshmëri thelbësore për garantimin e stabilitetit financiar, forcimin e besimit në tregjet financiare dhe përmbushjen e detyrimeve që rrjedhin nga procesi i integrimit europian të Republikës së Shqipërisë.

Përparësitë e projektligjit

· Përmbush një nga benchmark të kapitullit 9 “Shërbimet Financiare” duke mundësuar kështu arritjen e të gjitha nevojave të parashikuara për mbylljen e këtij kapitulli, përsa i përket nënkapitullit “Tregjet Financiare”. 
· Plotësimi i mangësive ligjore të cilat qartësojnë statusin juridik dhe mbrojtjen e sistemeve me finalitet shlyerjeje në vend.
· Zgjerimi i përdorimit të instrumenteve financiare, përmes njohjes ligjore të pretendimeve kreditore (credit claims) si formë e re dhe e pranuar e kolateralit financiar dhe përmirësimi i kuadrit të përgjithshëm për marrëveshjet e kolateralit financiar. Krijon bazën ligjore për marrjen e opinionit të ISDA-së për Shqipërinë, si një element kyç për zhvillimin e tregjeve financiare, rritjen e besueshmërisë së juridiksionit dhe zgjerimin e përdorimit të instrumenteve financiare.

Efektet e pritshme

Miratimi i këtij projektligji pritet të sjellë një sërë efektesh pozitive në funksionimin dhe zhvillimin e tregut financiar në Republikën e Shqipërisë, si më poshtë:

a. Forcimin e stabilitetit financiar, përmes rritjes së sigurisë dhe qëndrueshmërisë së sistemeve të pagesave dhe të shlyerjes së letrave me vlerë.
b. Rritjen e sigurisë juridike në transaksionet financiare, duke garantuar qartësi dhe mbrojtje më të madhe për pjesëmarrësit në sisteme.
c. Përafrimin e plotë me acquis të Bashkimit Europian, në fushën e sistemeve të pagesave, kolateralit financiar dhe infrastrukturave të tregjeve financiare.
d. Lehtësimin e integrimit të tregut financiar shqiptar me tregjet europiane, duke krijuar kushtet për ndërveprim më të sigurt dhe efikas me sistemet ndërkombëtare.
e. Zhvillimi i mëtejshëm i infrastrukturave financiare, veçanërisht në drejtim të sistemeve ndërvepruese dhe inovacionit në pagesa.
f. Përfshirja e pretendimeve kreditore (credit claims) si kolateral financiar krijon mundësinë që bankat/institucionet e kreditit dhe institucionet e tjera financiare të zgjerojnë gamën e  aktiveve duke rritur likuiditetin, efikasitetin e administrimit të rrezikut dhe aksesin në financim.
g. Rritjen e besueshmërisë së juridiksionit shqiptar për investitorët vendas dhe të huaj, duke përmirësuar klimën e biznesit dhe duke ulur rreziqet ligjore.
h. Mundësimin e marrjes së opinionit të ISDA-së për Shqipërinë, duke kontribuar në zhvillimin e tregjeve dhe instrumenteve financiare dhe në integrimin me tregjet ndërkombëtare.
i. Përmirësimi i menaxhimit të rreziqeve sistemike, përmes rregullimit më të plotë të finalitetit të shlyerjes dhe trajtimit të situatave të paaftësisë paguese, përfshirë ato ndërkufitare.
j. Rritja e efikasitetit dhe shpejtësisë së shlyerjes së pagesave, në përputhje me zhvillimet më të fundit europiane, përfshirë pagesat e menjëhershme (instant payments).

IV. VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI, VENDAS E NDËRKOMBËTAR

Projektligji mbështetet në nenet 78 dhe 83, pika 1, të Kushtetutës së Republikës së Shqipërisë. 
V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKET NORMATIVE)
Projektligji është hartuar në përputhje me acquis të Bashkimit Europian në fushën e sistemeve të pagesave, infrastrukturave të tregjeve financiare dhe stabilitetit financiar, pjesë e Kapitullit 9 “Shërbimet financiare” në kuadër të procesit të negociatave për anëtarësim.
Në mënyrë të veçantë, projektligji synon përafrimin me:
· Direktivën 98/26/KE “Për finalitetin e shlyerjes në sistemet e pagesave dhe të shlyerjes së letrave me vlerë, të ndryshuar;
· Direktivën 2002/47/KE “Për marrëveshjet e kolateralit financiar”, të ndryshuar,
si dhe reflekton zhvillimet e acquis përmes rregulloreve përkatëse (EMIR, CSDR, Rregullorja 2021/23 dhe Rregullorja 2024/886 për pagesat e menjëhershme).
Vlerësimi i shkallës së përafrimit
Direktiva 98/26/KE (Settlement Finality Directive)
Shkalla e përafrimit: Përafrim i plotë
Projektligji transpozon elementet thelbësore të direktivës, përfshirë:
a. Konceptin e njohjes së sistemeve të pagesave dhe klerime dhe shlyerjes së titujve;
b. Mbrojtjen e finalitetit të shlyerjes;
c. Trajtimin e urdhrave të transfertave dhe momenteve të hyrjes në sistem;
d. Njohjen e efekteve juridike në rastet e procedurave të paftësisë paguese;
e. Krijimin e konceptit të sistemeve të ndëvepruehme dhe trajtimin e rasteve të shfaqes së paaftësisë paguese në të tilla raste. 
Direktiva 2002/47/KE (Financial Collateral Directive)
Shkalla e përafrimit: Përafrim i plotë
Projektligji përfshin kërkesat kryesore të direktivës, si vijon:
a. Njohjen dhe zbatueshmërinë e marrëveshjeve të kolateralit financiar;
b. Eliminimin e formaliteteve të panevojshme për krijimin e kolateralit;
c. Përfshirjen e “credit claims” si formë kolaterali;
d. Njohjen dhe zbatueshmërinë e netimit përfundimtar (close-out netting) pavarësisht procedurave të paaftësisë paguese;
e. Rregullimin e të drejtës së përdorimit (right of use) të kolateralit në marrëveshjet kolateralit financiar me vendosje pengu;
f. Kufizimin e zbatimit të disa dispozitave të falimentimit ndaj marrëveshjeve të kolateralit financiar.
Vlerësim i përgjithshëm
Në tërësi, projektligji vlerësohet të ketë arritur një nivel të plotë të përafrimi me acquis të Bashkimit Europian. 
Projektligji kontribuon drejtpërdrejt në avancimin e detyrimeve të Shqipërisë në kuadër të Kapitullit 9 “Shërbimet financiare”, duke adresuar boshllëqet kryesore të identifikuara në përputhshmërinë me dy direktiva, si dhe duke ndihmuar fazat e mëtejshme të negociatave.
VI. PËRMBLEDHJE SHPJEGUESE E PËRMBAJTJES SË PROJEKTAKTIT

Projektligji “Për sistemet e pagesave dhe kolateralin financiar” synon krijimin e një kuadri të ri, të plotë dhe të konsoliduar ligjor për rregullimin, funksionimin dhe mbikëqyrjen e sistemeve të pagesave dhe të sistemeve të shlyerjes së letrave me vlerë në Republikën e Shqipërisë, në përputhje me standardet dhe kërkesat e acquis të Bashkimit Europian. Projektligji adreson nevojën për modernizimin e kuadrit ekzistues ligjor, forcimin e sigurisë juridike dhe rritjen e qëndrueshmërisë së infrastrukturave financiare, si elemente thelbësore për stabilitetin financiar dhe integrimin europian.

Projektligji është i organizuar në kapituj tematik, të cilët trajtojnë në mënyrë të strukturuar dhe të detajuar çështjet kryesore të këtij sektori:

Kreu I – Dispozita të përgjithshme përcakton objektin, qëllimin dhe fushën e zbatimit, si dhe jep përkufizimet e termave kyç të përdorur në projektligj. Në këtë kapitull theksohet roli i Bankës së Shqipërisë si autoriteti kryesor përgjegjës për rregullimin, mbikëqyrjen dhe operimin e sistemeve të pagesave. Gjithashtu, parashikohet bashkëpunimi ndërinstitucional me autoritete të tjera vendase dhe të huaja, si dhe krijimi i strukturave këshilluese, në funksion të zhvillimit të politikave në fushën e sistemeve të pagesave.
Në vijim evidentojmë risitë kryesore të sjella nga projektligji krahasuar me ligjin ekzistues. Në ligjin ekzistues nr. 133/2013, neni 1 (Qëllimi) dhe neni 2 (Objekti) fokusohen kryesisht në funksionimin e sistemit kombëtar të pagesave dhe rolin e Bankës së Shqipërisë në sigurimin e stabilitetit dhe efikasitetit të tij. Përkufizimet në nenin 4 janë relativisht të kufizuara dhe të orientuara drejt sistemeve tradicionale të pagesave dhe shlyerjes.
Projektligji i ri, në nenet 1 dhe 2, ruan qëllimin bazë të ligjit ekzistues, por e zgjeron ndjeshëm objektin e tij, duke përfshirë jo vetëm sistemet e pagesave, sistemet e shlyerjes së titujve dhe shtëpive të klerimit të titujve, por dhe depozitarët qendrorë dhe Kundërpartitë Qendrore (CCP). Ky zgjerim nuk ekziston në ligjin aktual.
Ashtu si dhe në ligjin ekzistuese, neni 3 rregullon bashkëpunimin ndërinstitucional të Bankës së Shqipërisë me autoritetet vendase dhe të huaja. Dispozita forcon bazën ligjore për shkëmbimin e informacionit dhe bashkëpunimin ndërkufitar, në përputhje me kërkesat e acquis të Bashkimit Europian. 
Neni 4 rregullon Komitetin Kombëtar të Sistemit të Pagesave dhe përcakton kompetencën e Bankës së Shqipërisë për organizimin dhe funksionimin e tij me akt nënligjor. Dispozita ruan qasjen ekzistuese lidhur me rolin e Komitetit si forum bashkëpunimi dhe koordinimi për zhvillimin e sistemit kombëtar të pagesave, duke e integruar atë në strukturën dhe objektivat e reja të projektligjit. Në raport me ligjin ekzistues, ndryshimet kanë karakter kryesisht sistemues dhe harmonizues me kuadrin e ri institucional të parashikuar nga projektligji.
Ndryshimi më i rëndësishëm në këtë kapitull qëndron në nenin 5 “Përkufizime” të projektligjit, i cili zgjeron ndjeshëm terminologjinë, harmonizon përkufizimet me direktivat dhe rregulloret e BE‑së, dhe për herë të parë përfshin shprehimisht termat:  “sistemeve të ndëveprueshme” , “pretendimet kreditore” (“credit claims”) si formë kolaterali, njohjen (“desigantion”) e sistemeve etj.
Këto elemente nuk janë të pranishme në ligjin nr. 133/2013 dhe përfaqësojnë një kalim nga një ligj me fokus kombëtar në një ligj të ndërtuar për integrim europian.
Kreu II – Rregullimi dhe mbikëqyrja e sistemeve rregullon në mënyrë të detajuar procedurat për licencimin dhe miratimin e sistemeve të pagesave dhe sistemeve të tjera të lidhura me infrastrukturën financiare. Ky kapitull përcakton qartë kompetencat e Bankës së Shqipërisë në drejtim të mbikëqyrjes, duke përfshirë të drejtën për të vendosur kërkesa rregullatore shtesë, për të kryer inspektime dhe për të ndërmarrë masa administrative dhe sanksionuese në rast të shkeljeve. Gjithashtu, parashikohet bashkëpunimi institucional me Autoritetin e Mbikëqyrjes Financiare për sistemet e lidhura me tregjet e kapitaleve.
Më konkretisht, neni 6 rregullon licencimin ose miratimin e sistemeve. Përveç sistemeve të pagesave dhe sistemet e shlyerjes së titujve, për herë të parë përfshin depozitarët qendrorë, kundërpartitë qendrore dhe gjithashtu përcaktohet roli i Autoritetit të Mbikëqyrjes Financiare në këto procese. 
Në nenin 7 përcaktohen rastet kur Banka e Shqipërisë mund të pezullojë ose revokojë licencën apo miratimin e një sistemi të licencuar nga ajo. Dispozita konsolidon kriteret mbikëqyrëse dhe lidh drejtpërdrejt stabilitetin financiar me vazhdimësinë e licencimit.  
Neni 8 rregullon kompetencat e Bankës së Shqipërisë për rregullimin dhe mbikëqyrjen e sistemeve, si dhe përcakton bashkëpunimin institucional me Autoritetin e Mbikëqyrjes Financiare për infrastrukturat e tregjeve financiare. Krahasuar me ligjin nr. 133/2013, kjo dispozitë reflekton zhvillimet e rëndësishme të kuadrit ligjor të tregjeve financiare që kanë ndodhur pas miratimit të ligjit ekzistues. Në kohën e miratimit të ligjit nr. 133/2013, infrastruktura të tilla si depozitarët qendrorë të titujve, kundërpartitë qendrore (CCP) dhe shtëpitë e klerimit nuk ishin të rregulluara në mënyrë të posaçme në legjislacionin shqiptar. Me hyrjen në fuqi të legjislacionit për tregjet e kapitalit dhe krijimin e kuadrit rregullator për infrastrukturat e tregjeve financiare, është bërë e nevojshme përcaktimi më i qartë i roleve dhe përgjegjësive të Bankës së Shqipërisë dhe Autoritetit të Mbikëqyrjes Financiare. Në këtë drejtim, neni 8 krijon bazën ligjore për koordinimin ndërinstitucional në mbikëqyrjen e këtyre infrastrukturave, duke reflektuar zgjerimin e fushës së zbatimit të ligjit përtej sistemeve tradicionale të pagesave dhe duke harmonizuar kuadrin vendas me standardet e Bashkimit Europian për mbikëqyrjen e infrastrukturave të tregjeve financiare.
Neni 9 ashtu si dhe në ligjin aktual përcakton kompetencat inspektuese të Bankës së Shqipërisë, duke i dhënë të drejtën të kontrollojë operatorët, pjesëmarrësit dhe nënpjesëmarrësit, si dhe të kërkojë çdo informacion të nevojshëm për mbikëqyrjen e sistemeve. 

Gjithashtu,  neni 10  ashtu si dhe në ligjin ekzistues  njeh shprehimisht kompetencën e Bankës së Shqipërisë për të nxjerrë urdhra, udhëzime dhe vendime për adresimin e rreziqeve sistemike. Në të njëjtën linjë neni 11 parashikon masat mbikëqyrëse dhe parandaluese që mund të merren në rast të shkeljes së ligjit ose akteve nënligjore. 
Neni 12 përcakton sistemin e sanksioneve administrative dhe gjobave për operatorët që shkelin dispozitat ligjore. Krahas ligjit ekzistues, dispozitat janë më të plota dhe parashikojnë masa shtesë në rast përsëritjeje të shkeljeve.  
Në nenin 13 parashikohet detyrimi Bankës së Shqipërisë të publikojë dhe administrojë listën e sistemeve të licencuara ose të miratuara. Kjo rrit transparencën dhe sigurinë juridike të tregut.  
Së fundi,  neni 14 ruan kompetencat e Bankës së Shqipërisë për rregullimin dhe mbikëqyrjen e instrumenteve dhe shërbimeve të pagesave, duke harmonizuar dispozitat me ligjin “Për shërbimet e pagesave”. 
Kreu III – Mbrojtja e sistemeve. Ky kapitull përbëhet nga nenet 15-26 dhe përfaqëson një nga pjesët më të rëndësishme të projektligjit, pasi transpozon elementet kryesore të Direktivës 98/26/KE për finalitetin e shlyerjes në sistemet e pagesave dhe sistemet e shlyerjes së titujve. Dispozitat e këtij kreu synojnë të reduktojnë rrezikun sistemik dhe të forcojnë sigurinë juridike të proceseve të pagesave dhe shlyerjes së titujve. 

Më konkretisht, neni 15 përcakton fushën e zbatimit të këtij kreu dhe identifikon sistemet, pjesëmarrësit dhe kolateralin që përfitojnë nga mbrojtja e parashikuar nga ligji. Krahas sistemeve të pagesave, dispozita shtrin mbrojtjen edhe ndaj sistemeve të shlyerjes së titujve dhe kolateralit të përdorur në lidhje me to, duke reflektuar qasjen e Direktivës për Finalitetin e Shlyerjes. 

Neni 16 në vijim të përcaktimit të fushës së zbatimit, rregullon kategoritë e pjesëmarrësve në sistem dhe trajtimin e nënpjesëmarrësve. Dispozita i njeh Bankës së Shqipërisë kompetencën që kur kjo justifikohet nga rreziku sistemik, të trajtojë nënpjesëmarrësit si pjesëmarrës për qëllime të mbrojtjes së parashikuar nga ky kapitull. 

Pasi përcaktohen subjektet që përfitojnë nga mbrojtja ligjore, neni 17 krijon mekanizmin e njohjes (“designation”) të sistemeve. Ky mekanizëm përbën një nga risitë më të rëndësishme të projektligjit, pasi mungon në ligjin nr. 133/2013 dhe përfaqëson një kërkesë themelore të acquis të Bashkimit Europian. Dispozita përcakton kushtet dhe autoritetet përgjegjëse për njohjen e sistemeve që përfitojnë mbrojtjen e posaçme të finalitetit të shlyerjes. 

Mbi bazën e këtij mekanizmi, neni 18 sanksionon parimin e finalitetit të shlyerjes, duke garantuar se urdhër-transfertat dhe proceset e netimit mbeten të vlefshme, të detyrueshme dhe juridikisht të ekzekutueshme edhe në rastet e hapjes së procedurave të paaftësisë paguese ndaj një pjesëmarrësi. Krahasuar me ligjin ekzistues, dispozita zgjeron mbrojtjen duke adresuar edhe sistemet ndërvepruese dhe marrëdhëniet ndërmjet tyre. 

I lidhur ngushtë me këtë parim, neni 19 rregullon parevokueshmërinë e urdhër-transfertave dhe momentin nga i cili ato nuk mund të anulohen ose revokohen. Në raport me kuadrin aktual ligjor, projekligji trajton në mënyrë më të detajuar koordinimin e këtyre rregullave në rastin e sistemeve ndërvepruese.  Për të garantuar zbatimin praktik të këtyre parimeve, neni 20 përcakton momentin juridik të hapjes së procedurës së paaftësisë paguese dhe procedurat përkatëse të njoftimit. Krahasuar me ligjin ekzistues, dispozita detajon detyrimet institucionale të njoftimit dhe bashkëpunimit ndërmjet autoriteteve kompetente dhe operatorëve të sistemeve. 

Në vijim, neni 21 garanton se të drejtat dhe detyrimet e krijuara përpara hapjes së procedurës së paaftësisë paguese nuk cenohen nga fillimi i kësaj procedure. Në këtë mënyrë, forcohet më tej mbrojtja e finalitetit të pagesave dhe e proceseve të netimit, duke siguruar vazhdimësinë juridike të transaksioneve që janë futur në sistem përpara fillimit të procedurës. 

Krahas situatave të paaftësisë paguese, neni 22 adreson edhe rastet e ndërhyrjes së jashtëzakonshme ndaj institucioneve financiare. Dispozita parashikon se masat e tilla nuk cenojnë vlefshmërinë e urdhër-transfertave, netimit dhe proceseve të shlyerjes, duke reflektuar zhvillimet e legjislacionit europian dhe atij shqiptar pas krizës financiare dhe ndërveprimin me kuadrin e rimëkëmbjes dhe ndërhyrjes së jashtëzakonshme (BRRD). Për të plotësuar këtë regjim mbrojtjeje, neni 23 forcon mbrojtjen e kolateralit të përdorur në sistemet e pagesave dhe në operacionet e bankave qendrore. Krahasuar me ligjin ekzistues, dispozita është më e detajuar dhe garanton që të drejtat mbi kolateralin të mos cenohen nga procedurat e paaftësisë paguese, duke ruajtur efektivitetin e mekanizmave të administrimet të rrezikut. 

Në të njëjtën logjikë mbrojtjeje, neni 24 parashikon mbrojtjen e fondeve dhe instrumenteve financiare të mbajtura në llogaritë e shlyerjes nga sekuestrimet ose masat e tjera të ekzekutimit të detyrueshëm, duke kontribuar në sigurinë dhe vazhdimësinë e proceseve të shlyerjes. 

Pas përcaktimit të mekanizmave të mbrojtjes, neni 25 rregullon detyrimet e raportimit dhe njoftimit për operatorët e sistemeve të njohura. Risitë lidhen veçanërisht me detyrimet e bashkëpunimit dhe shkëmbimit të informacionit me autoritetet europiane pas anëtarësimit të Republikës së Shqipërisë në Bashkimin Europian. 

Së fundi, neni 26 përcakton ligjin e zbatueshëm në rastet ndërkufitare të paaftësisë paguese, duke sqaruar se cili legjislacion do të rregullojë të drejtat dhe detyrimet që rrjedhin nga pjesëmarrja në një sistem. Në këtë mënyrë, plotësohet kuadri i mbrojtjes së krijuar nga Kreu III dhe sigurohet qartësi juridike për pjesëmarrësit vendas dhe të huaj në sistemet e pagesave dhe të shlyerjes së titujve. 
Kreu IV – Sistemet e Bankës së Shqipërisë - Kreu IV përmban dispozita të posaçme për sistemet që administrohen dhe operohen nga Banka e Shqipërisë. Në këtë kapitull përcaktohen rregullat e funksionimit të këtyre sistemeve, përfshirë momentin e hyrjes së urdhër-transfertave në sistem, parevokueshmërinë e tyre, procedurat e shlyerjes, administrimin e rrezikut dhe përgjegjësitë e pjesëmarrësve. Gjithashtu, parashikohen masa administrative dhe sanksione ndaj pjesëmarrësve në rast të mosrespektimit të rregullave të sistemit. Më në detaje, neni 27 përcakton statusin juridik të sistemeve të administruara dhe operuara nga Banka e Shqipërisë, duke ruajtur parimin ekzistues sipas të cilit këto sisteme nuk i nënshtrohen procedurave të licencimit ose miratimit nga ndonjë autoritet publik. Megjithatë, projektligji thekson se këto sisteme duhet të funksionojnë në përputhje me parimet mbikëqyrëse të miratuara nga Banka e Shqipërisë dhe të zbatueshme për sisteme të ngjashme, duke forcuar kështu lidhjen me standardet ndërkombëtare për infrastrukturat e tregjeve financiare.
Në vijim, neni 28 detajon në mënyrë shumë më të qartë krahasuar me ligjin nr. 133/2013 rregullat operative të sistemeve të Bankës së Shqipërisë. Dispozita përcakton elementet minimale që duhet të përmbajnë rregullat e administrimit dhe operimit të këtyre sistemeve, duke përfshirë të drejtat dhe detyrimet e pjesëmarrësve, momentin e hyrjes së urdhër-transfertave në sistem, parevokueshmërinë e tyre, procedurat e shlyerjes, administrimin e rrezikut, rastet e raportimit dhe detyrimet financiare që burojnë nga pjesëmarrja në sistem. Në këtë mënyrë krijohet një kuadër më i plotë dhe më transparent për funksionimin e sistemeve të operuara nga Banka e Shqipërisë.
Një risi e rëndësishme krahasuar me ligjin nr. 133/2013 është neni 29, i cili parashikon masa administrative dhe gjoba ndaj pjesëmarrësve në sistemet e Bankës së Shqipërisë në rast të mosrespektimit të rregullave të pjesëmarrjes, procedurave operative, kërkesave për raportim dhe detyrimeve financiare që rrjedhin nga pjesëmarrja në sistem. Këto dispozita synojnë të forcojnë disiplinën operacionale, sigurinë dhe qëndrueshmërinë e sistemeve të pagesave dhe janë në përputhje me standardet ndërkombëtare të CPMI-IOSCO për infrastrukturat e tregjeve financiare.

Kreu V – Marrëveshja e kolateralit financiar - krijon një kuadër të plotë dhe të harmonizuar me Direktivën 2002/47/EC për marrëveshjet e kolateralit financiar, me synimin për të rritur sigurinë juridike, efikasitetin e tregjeve financiare dhe përdorimin e kolateralit financiar në transaksionet ndërmjet institucioneve financiare dhe subjekteve të tjera të kualifikuara. Dispozitat e tij përcaktojnë vlefshmërinë dhe zbatueshmërinë e marrëveshjeve të kolateralit financiar, kufizojnë formalitetet për krijimin dhe ekzekutimin e tyre, si dhe rregullojnë mekanizmat e ekzekutimit të kolateralit dhe netimit përfundimtar (close-out netting), duke reduktuar rrezikun juridik dhe operacional në tregjet financiare.

Një nga risitë kryesore të këtij kapitulli është përfshirja e pretendimeve kreditore (credit claims) si një kategori e re kolaterali financiar, krahas parave cash dhe instrumenteve financiare. Për këtë kategori janë parashikuar rregulla të posaçme që lidhen me identifikimin e pretendimeve kreditore, provën e dhënies së tyre si kolateral, njoftimin e debitorit, regjistrimin, prioritetin ndërmjet kreditorëve konkurrues dhe efektet ndaj palëve të treta. Këto dispozita parashikohen në nenin 32 të projektligjit. Ky nen përcakton vlefshmërinë dhe njohjen e marrëveshjes së kolateralit financiar. Parimi themelor është se marrëveshja është e vlefshme nëse mund të provohet me shkrim ose në formë elektronike, pa kërkuar regjistrim, publikim, noterizim apo formalitete të tjera burokratike. Ky parimi është sidomos i rëndësishëm në rastin e pretendimeve kreditore (credit claims). Këto dispozita krijojnë bazën ligjore për përdorimin e portofoleve të kredive të institucioneve të kreditit si kolateral financiar, në përputhje me standardet e Bashkimit Evropian.

Një risi tjetër e rëndësishme është zgjerimi dhe sqarimi i kategorive të subjekteve që mund të jenë palë në një marrëveshje kolaterali financiar. Neni 30 i projektligjit përcakton kategoritë e subjekteve që mund të jenë palë në këto marrëveshje. Krahas institucioneve tradicionale financiare, dispozitat përfshijnë një gamë më të gjerë subjektesh publike dhe private, duke harmonizuar kategoritë e palëve të kualifikuara me ato të parashikuara në direktivë dhe duke krijuar siguri më të madhe juridike për pjesëmarrësit në treg.

Neni 31 i projektligjit sqaron më tej kategoritë e aktiveve dhe marrëdhënieve juridike që nuk përfitojnë nga regjimi i posaçëm i kolateralit financiar, veçanërisht në lidhje me disa lloje aksionesh dhe pretendimesh kreditore ndaj konsumatorëve dhe ndërmarrjeve mikro ose të vogla. Këto kufizime synojnë të ruajnë ekuilibrin ndërmjet lehtësimit të përdorimit të kolateralit financiar dhe mbrojtjes së kategorive që konsiderohen më të ekspozuara ndaj rrezikut.

Neni 33 i projektligjit rregullon ekzekutimin e kolateralit financiar me ndodhjen e një ngjarjeje mospërmbushjeje. Parashikon tri mënyra ekzekutimi për instrumentet financiare (shitje, përvetësim/appropriation, kompensim), dy mënyra për para cash (kompensim, përdorim drejtpërdrejtë) dhe tri mënyra për pretendimet kreditore (shitje, përvetësim, kompensim vlere). Në të gjitha rastet, ekzekutimi kryhet pa kërkuar shpallje publike, miratim nga gjykata ose procedura të veçanta. Vlerësimi i kolateralit bazohet në vlerën e tregut ose, në mungesë të kësaj, në modele financiare të pranuara gjerësisht, duke garantuar arsyeshmëri tregtare dhe shmangur veprimet arbitrare.


Neni 34 dhe neni 35 rregullojnë respektivisht të drejtën e përdorimit (right of use) në marrëveshjet e kolateralit financiar me vendosje pengu dhe efektet në marrëveshjet e kolateralit financiar me transferim pronësie. E drejta e përdorimit lejon marrësin e kolateralit të shesë, transferojë ose ri-investojë kolateralin, me detyrimin që të kthejë kolateral ekuivalent jo më vonë se data e përmbushjes së detyrimeve financiare përkatëse. Këto dispozita rregullojnë qëllimisht situatat kur ndodh një ngjarje mospërmbushjeje ndërkohë që detyrimi për kthimin e kolateralit ekuivalent mbetet i papërmbushur, rast në të cilin detyrimi mund t’i nënshtrohet netimit përfundimtar (close-out netting), duke shmangur rreziqet e dyfishëzimit ose moskoordinimit të pretendimeve.

Neni 36 rregullon dy mekanizma praktikë që mund të parashikohen në marrëveshjen e kolateralit financiar: detyrimin për të dhënë kolateral shtesë kur vlera e kolateralit ose shuma e detyrimeve ndryshon dhe të drejtën për të zëvendësuar kolateralin ekzistues me kolateral tjetër me vlerë të njëjtë. Parimi themelor i nenit është se asnjë nga këto veprime - dhënia e kolateralit shtesë, zëvendësimi apo tërheqja e kolateralit të tepërt nuk konsiderohet lidhje e një marrëveshjeje të re, duke shmangur kështu rrezikun e pavlefshmërisë retroaktive në rast falimentimi. Po ashtu, ushtrimi i të drejtave të dhënësit të kolateralit (zëvendësim, tërheqje teprice, mbledhje pagesash nga pretendimet kreditore) nuk cenon vlefshmërinë apo efektivitetin e marrëveshjes origjinale.

Neni 37 rregullon njohjen dhe zbatueshmërinë e netimit përfundimtar (close-out netting). Ky mekanizëm përcakton që në rast mospërmbushjeje, të gjitha detyrimet ndërmjet palëve bëhen menjëherë të kërkueshme, llogariten neto dhe përcaktohet një shumë e vetme përfundimtare që paguhet nga njëra palë. Ky mekanizëm zbatohet pavarësisht fillimit të procedurave të falimentimit, likuidimit apo çdo kufizimi tjetër të ushtrimit të të drejtave duke garantuar sigurinë juridike maksimale në transaksionet financiare. 

Neni 38 kufızon zbatimin e disa dispozitave të paaftësisë paguese ndaj marrëveshjeve të kolateralit financiar. Konkretisht, një marrëveshje kolaterali financiar nuk mund të shpallet e pavlefshme ose të revokohet vetëm për shkak se është lidhur në ditën e fillimit të procedurës së paaftësisë paguese ose përpara fillimit të këtyre procedurave. Ky kufizim ka si qëllim të shmangë pasiguritë për palët e treta që kanë hyrë në marrëdhënie kolaterali financiar në mirëbesim. Kur pala mund të provojë se nuk ishte në dijeni për fillimin e procedurave, marrëveshja e kolateralit financiar prodhon efekte të plota ndaj palëve të treta, përfshirë likuidatorin. 

Neni 39 përcakton se marrësi i kolateralit gëzon përparësi ndaj kreditorëve të tjerë mbi kolateralin financiar, ndërsa për pretendimet kreditore kjo përparësi kushtëzohet nga regjistrimi sipas rregullave të këtij ligji. 

Neni 40 rregullon ndërveprimin e marrëveshjeve të kolateralit financiar me legjislacionin për rimëkëmbjen dhe ndërhyrjen e jashtëzakonshme.  Neni parashikon që kufizimet ose pezullimet e përkohshme të parashikuara nga atë legjislacion nuk cenojnë vlefshmërinë ose zbatueshmërinë e marrëveshjeve të kolateralit financiar, përveç rasteve të parashikuara shprehimisht nga ai legjislacion. 

Neni 41 plotëson këtë trajtim me rregullat e ligjit të zbatueshëm për titujt e dematerializuar, duke sanksionuar parimin që zbatohet ekskluzivisht ligji i shtetit ku mbahet llogaria ose regjistri përkatës, duke garantuar një rregull të qartë ndërkombëtar konflikti të ligjeve.

Në tërësi, Kreu V përafron legjislacionin shqiptar me standardet evropiane në fushën e kolateralit financiar dhe krijon kushtet për një përdorim më efikas të kolateralit, një menaxhim më të mirë të rrezikut financiar dhe një funksionim më të sigurt të tregjeve financiare.

Harmonizimi i këtij kuadri me Direktivën 2002/47/EC përbën gjithashtu një hap të rëndësishëm drejt krijimit të kushteve ligjore të nevojshme për përfshirjen e Shqipërisë në juridiksionet për të cilat mund të lëshohen opinione ligjore të netimit (ISDA Netting Opinions). Njohja dhe mbrojtja ligjore e netimit përfundimtar, e marrëveshjeve të kolateralit financiar dhe e efekteve të tyre në rast falimentimi janë elemente themelore që vlerësohen në procesin e përgatitjes së këtyre opinioneve dhe kontribuojnë në zhvillimin e tregjeve financiare dhe transaksioneve ndërkombëtare me instrumente derivative dhe repo.

Kreu VI – Dispozita mbi provat, rregullon çështjet që lidhen me provueshmërinë e transaksioneve në sistemet e pagesave, duke njohur vlefshmërinë e provave elektronike dhe optike. Ky kapitull përfshin gjithashtu dispozita për procedura teknologjike si “truncation”, në përputhje me zhvillimet moderne në përpunimin e instrumenteve të pagesave. Këto dispozita kanë qenë edhe në ligjin ekzistues “Për sistemin e Pagesave”

Në pjesën përfundimtare, projektligji parashikon shfuqizimin e ligjit nr. 133/2013 “Për sistemin e pagesave”, duke e zëvendësuar atë me një kuadër më të avancuar dhe të harmonizuar me acquis të Bashkimit Europian. Gjithashtu, përcaktohen dispozita kalimtare për hyrjen në fuqi të disa neneve specifike, të cilat lidhen me momentin e anëtarësimit të Republikës së Shqipërisë në Bashkimin Europian, në mënyrë që të sigurohet përputhshmëri e plotë me detyrimet që rrjedhin nga ky proces.

Në tërësi, projektligji përfaqëson një reformë të rëndësishme në fushën e sistemeve të pagesave dhe infrastrukturave financiare, duke krijuar kushte për rritjen e sigurisë, efikasitetit dhe besueshmërisë së tregut financiar shqiptar, si dhe për integrimin e tij të mëtejshëm në tregjet financiare europiane dhe ndërkombëtare.

VII. INSTITUCIONET	DHE	ORGANET QË NGARKOHEN PËR ZBATIMIN E KËTIJ PROJEKTLIGJI

Për zbatimin e këtij projektligji ngarkohet Banka e Shqipërisë dhe Autoritetit i Mbikëqyrjes Financiarë për Kreun II dhe III në cilësinë e autoriteteve rregullator dhe mbikëqyrës të tregut të sistemeve të pagesave dhe tregjeve financiare. 

VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTLIGJIT

Projektligji është hartuar nga Banka e Shqipërisë dhe është konsultuar me aktorët e tregut përkatës. 

IX. RAPORTI I VLERËSIMIT TË TË ARDHURAVE	DHE SHPENZIMEVE BUXHETORE

Projektligji nuk vlerësohet të ketë efekte të posaçme të paparashikuara në buxhetin e shtetit. 

  

                                                                         MINISTRI


Petrit Malaj

